হাসপাতালের বিছানা থেকেও সুষমা স্বরাজ সাহায্যের হাত বাড়িয়ে দিয়েছেন বিদেশে বিপদে পড়া ভারতীয়দের দিকে। এবারও তার অন্যথা হয়নি। 
২২ মার্চ রাজীব শর্মা নামে এক ব্যক্তি একটি ভিডিও টুইট করে সুষমাকে জানান তার ভাই বিনয় মহাজন সার্বিয়াতে অপহৃত হয়েছেন। আর অপহরণকারীরা পরিবারের কাছে মোটা টাকা দাবি করছে। টাকা না দিতে পারলে প্রাণে মেরে ফেলার হুমকিও দিচ্ছে তারা।
 


বিদেশমন্ত্রী ততক্ষণাৎ বিষয়টি সার্বিয়াতে ভারতীয় দূতাবাসের আধিকারিকদের জানান। কয়েক ঘণ্টা বাদে সুষমা রাজীবকে টুইটও করে জানান, বিনয় মহাজনকে খুঁজে পাওয়া গেছে। সার্বিয়া কতৃপক্ষের কাছে তিনি সুরক্ষিত আছেন।
 

কিন্তু বৃহস্পতিবার রাতেই সুষমা আবার টুইট করে দাবি করেন যে, পুরো ঘটনাটাই ভুয়ো। তাতে তিনি খানিকটা বিরক্তি প্রকাশ করেই লেখেন, ‘রাজীব আমার কাছে সমস্ত তথ্য এসেছে। আপনার ভাইকে মোটেই অপহরণ করা হয়নি। বিনয় নিজেই নিজের অপহরণের গল্প ফেঁদেছিল। ভিডিওটি জাল।’

তিনি একই সঙ্গে আশ্বস্ত করেন যে রাজীবের ভাইকে সার্বিয়ার পুলিশ ছেড়ে দিয়েছে এবং তিনি ২৫ মার্চ দেশে ফিরছেন।